**Balinka Község Önkormányzat Képviselő-testületének**

**6/2019. (VII.05.) önkormányzati rendelete**

**a követelésről lemondás eseteiről és módjáról**

Balinka Község Önkormányzat Képviselő-testülete az államháztartásról szóló 2011. évi CXCV. törvény 97. § (2) bekezdésében kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

**1. §** A rendelet hatálya kiterjed Balinka község Önkormányzat (a továbbiakban: önkormányzat) és az önkormányzat által irányított költségvetési szervekre.        Ezen rendelet nem terjed ki az adózás rendjéről szóló 2003. évi XCII. törvényben meghatározottak szerinti követelésekre.

**2. §**(1)     Az önkormányzat képviselő-testülete az önkormányzatot és az irányítása alá tartozó költségvetési szerveit megillető követelésről történő lemondás eseteit az alábbiakban határozza meg:

 a) a követelés a számvitelről szóló 2000. évi C. törvény 3. § (4) bekezdés előírásainak megfelelően behajthatatlannak minősül,

b) a követelés a mindenkori költségvetési törvény szerint kis összegű és a dokumentált önkéntes teljesítésre történő felhívás nem vezetett eredményre,

c) a követelés behajtható, de a behajtással kapcsolatos becsült (várható) költségek a követelés összegét elérik, vagy meghaladják,

 d) csődegyezségi megállapodás esetén,

 e) bírói egyezség keretében,

f) jogszabály által megfogalmazott közérdekű cél esetében, ha a lemondás a közérdekű cél megvalósítását szolgálja,

g) olyan méltánylást érdemlő körülmények merülnek fel a követelés kötelezettjénél, amelyre tekintettel a követelésről való lemondás indokolt, így különösen: a kötelezett rendszeres jövedelemmel nem rendelkezik, egészségi állapota, szociális helyzete miatt képtelen a követelés teljesítésére, és helyzete miatt a kedvező változás a jövőben sem várható, vagy olyan rendkívüli esemény, káresemény következik be a kötelezettnél, amely méltányos követelésről való lemondást indokolttá teszi.

(2)     Az önkormányzat vonatkozásában az eszközök és források értékelési szabályzatában foglaltak alapján minősíteni kell a kintlévőségeket és szükség esetén el kell végezni a leértékelésüket, továbbá el kell számolni az értékvesztést.

(3)     A behajthatatlan követelések felülvizsgálatát évente egyszer az önkormányzat zárszámadásról szóló döntését megelőző 60. napig kell elvégezni.

A behajthatatlannak minősített követelés leírása nem minősül követelés elengedésnek.

**3. §** (1)   A 2. § (1) bekezdés c)-g) pontjaiban foglalt esetekben a jegyző előterjesztése alapján a követelés részbeni vagy teljes elengedése a képviselő-testület hatáskörébe tartozik.

(2)     A követelések elengedésére jogosultak eljárásuk során kötelesek mérlegelni a kötelezett (adós) pénzügyi helyzetét, személyi körülményeit, az önkormányzattal, önkormányzati intézménnyel fenntartott üzleti és egyéb kapcsolatait, tartós kapcsolat esetén a megállapodások, kötelezettségek betartásával kapcsolatos magatartását, teljesítőképességét, az elengedés előnyeit és hátrányait. Az adósság jellegével és a kötelezett helyzetével összefüggően az alapos döntéshez szükséges minden lehetséges iratot be kell szerezni, így különösen: jövedelemigazolásokat, az üggyel kapcsolatos szerződéseket, számlákat, pénzügyi mérlegeket, más hatóságok, szervek határozatait, ítéleteit, döntéseit, tulajdoni lapot.

(3) A követelésről - beleértve a kamatot, költséget is - részben vagy egészben lehet lemondani, valamint részben vagy egészben el lehet tekinteni a késedelmi kamatok megfizetésétől is.

(4) A követelésekről történő lemondás elbírálására jogosult megállapodhat a kötelezettel részletfizetési vagy követelés beszedését, teljesülését biztosító más polgári jogi szerződéssel is.

**4. §**   Ez a rendelet a kihirdetését követő napon lép hatályba, rendelkezéseit a folyamatban lévő ügyekre is alkalmazni kell.

                    **Wéninger László                                                  Fidrich Tamásné**

                        polgármester                                                            jegyző

A rendeletet a mai napon kihirdettem.

Balinka, 2019. július 05.

                                      **Fidrich Tamásné**

                                                                                                            jegyző